РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/192-18

11. септембар 2018. године

Б е о г р а д

ЗАПИСНИК

СА 54. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 11. СЕПТЕМБРА 2018. ГОДИНЕ

Седница је почела у 12,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Дарко Лакетић, Верољуб Матић, Бранка Стаменковић, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Драгана Баришић, заменик Катарине Ракић, Горан Николић, заменик Душице Стојковић, Јелена Мијатовић, заменик Марка Зељуга, мр Александра Јерков, заменик Горана Ћирића и Милорад Мирчић, заменик проф. др Војислава Шешеља (напустио седницу у току дискусије о петој тачки дневног реда).

Седници су присуствовали и Драган Сикимић, директор Агенције за борбу против корупције, Наташа Божић, в.д. шефа канцеларије директора Агенције за борбу против корупције и Милан Пребирачевић**,** начелник Одељења за опште послове Агенције за борбу против корупције.

Седници нису присуствовали чланови Одбора: Катарина Ракић, Душица Стојковић, Марко Зељуг, Ђорђе Милићевић, Војислав Шешељ, Немања Шаровић, Горан Ћирић, Ненад Константиновић и Ненад Чанак.

Пре утврђивања дневног реда, Одбор је већином гласова прихватио предлог председника Одбора за обављање заједничког јединственог претреса о тач. 2 и 3. предложеног дневног реда, на основу члана 82, члана 92. став 2, члана 192. ст. 2. и 3. и члана 193. Пословника Народне скупштине.

На предлог председника, Одбор је већином гласова утврдио следећи

Д н е в н и р е д:

- усвајање записника са 52. и 53. седнице Одбора –

1. Разматрање захтева Агенције за борбу против корупције за давање сагласности за заснивање радног односа са новим лицима (21 Број: 112-2761/18 од 4. септембра 2018. године);
2. Разматрање захтева Драгана Митровића, члана Одбора Агенције за борбу против корупције, за давање мишљења за обављање друге јавне функције (21 Број: 02-2660/18 од 8. августа 2018. године);
3. Разматрање захтева Славице Живковић, народног посланика, за давање мишљења за обављање другог посла (21 Број: 02-2668/18 од 9. августа 2018. године);
4. Разматрање захтева Предрага Јеленковића, народног посланика, за остваривање права на исплату месечне накнаде на име закупа стана у Београду и права на накнаду за одвојени живот од породице (21 број 120-2769/18 од 5. септембра 2018. године);
5. Разматрање Извештаја Епархијског управног одбора Епархије рашко-призренске о правдању средстава уплаћених на име помоћи народним кухињама на Косову и Метохији из Фонда солидарности Народне скупштине (21 број: 120-4346/17-3 од 31. јула 2018. године).

Пре преласка на рад по утврђеном дневном реду, Одбор је већином гласова, без примедаба, усвојио записнике са 52. и 53. седнице Одбора.

**Прва тачка дневног реда:** Разматрање захтева Агенције за борбу против корупције за давање сагласности за заснивање радног односа са новим лицима.

Председник Одбора је упознао чланове и заменике чланова Одбора са захтевом и допуном захтева, које је, у складу са чланом 6. став 3. Закона о изменама и допунама Закона о буџетском систему, поднела Агенција за борбу против корупције за давање сагласности за заснивање радног односа са осам нових лица.

Драган Сикимић, директор Агенције за борбу против корупције, је образложио потребу за додатним запошљавањем осам нових лица истакавши да се ради о упражњеним радним местима која су предвиђена Правилником о унутрашњем уређењу и систематизацији радних места у Стручној служби Агенције за борбу против корупције и Кадровским планом за 2018. годину; да су наведена радна места упражњена због одласка запослених из Агенције у 2018. години, као и да су обезбеђена средства за исплату плата за упражњена радна места у Буџету за 2018. годину.

Дискусије није било.

На предлог председника, Одбор је већином гласова донео Закључак о давању сагласности Агенцији за борбу против корупције за заснивање радног односа са осам нових лица.

**Друга и трећа тачка дневног реда**: Разматрање захтева Драгана Митровића, члана Одбора Агенције за борбу против корупције, за давање мишљења за обављање друге јавне функције; Разматрање захтева Славице Живковић, народног посланика, за давање мишљења за обављање другог посла.

У складу са усвојеним предлогом председника Одбора, Одбор је о наведеним тачкама утврђеног дневног реда водио заједнички јединствени претрес.

Председник Одбора је обавестио чланове и заменике чланова Одбора да је Драган Митровић, члан Одбора Агенције за борбу против корупције поднео захтев за давање позитивног мишљења да уз ту функцију обавља и функцију члана привременог Савета Академије пословних струковних студија у Београду.

Такође, председник Одбора је обавестио чланове и заменике чланова Одбора да је Славица Живковић, народни посланик на сталном раду у Народној скупштини, поднела захтев за давање позитивног мишљења да обавља и посао секретара Удружења савремене индустрије глинених производа, по основу уговора о допунском раду.

У дискусији је учествовала Бранка Стаменковић која је навела да је Драган Митровић изабран за члана Одбора Агенције за борбу против корупције на предлог Владе, и упитала шта ће се десити уколико Агенција ускрати сагласност именованом за обављање друге функције. У том случају именовани има право жалбе, о којој би одлучивало тело чији је он члан, а што, по њеном мишљењу представља потенцијални сукоб интереса.

Одбор је, у складу са чланом 157. став 2. Пословника Народне скупштине, о сваком предлогу одлучивао посебно.

На предлог председника, Одбор је већином гласова дао позитивно мишљење Драгану Митровићу, члану Одбора Агенције за борбу против корупције за обављање функције члана привременог Савета Академије пословних струковних студија у Београду.

Одбор је, на предлог председника, већином гласова дао позитивно мишљење Славици Живковић, народном посланику за обављање посла секретара Удружења савремене индустрије глинених производа, по основу уговора о допунском раду.

**Четврта тачка дневног реда**: Разматрање захтева Предрага Јеленковића, народног посланика, за остваривање права на исплату месечне накнаде на име закупа стана у Београду и права на накнаду за одвојени живот од породице.

Председник Одбора је упознао чланове и заменике Одбора да је народни посланик Предраг Јеленковић, са пребивалиштем у Нишу поднео захтев за остваривање права на исплату месечне накнаде на име закупа стана у Београду и права на накнаду за одвојени живот од породице.

Дискусије није било.

На предлог председника, Одбор је већином гласова донео Решење о праву на исплату месечне накнаде на име закупа стана у Београду у износу од 35.000,00 динара и Решење онакнади за одвојени живот од породице у износу 40% просечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате.

**Пета тачка дневног реда**: Разматрање Извештаја Епархијског управног одбора Епархије рашко-призренске о правдању средстава уплаћених на име помоћи народним кухињама на Косову и Метохији из Фонда солидарности Народне скупштине

Председник Одбора је упознао чланове и заменике Одбора да је Управни одбор Епархије рашко-призренске доставио Извештај о правдању средстава која је Одбор из средстава Фонда солидарности 29. децембра 2017. године, уплатио као помоћ народним кухињама на Косову и Метохији, у износу од 201.478,04 динара.

У дискусији су учествовали Милорад Мирчић и Бранка Стаменковић.

Милорад Мирчић је истакао да не оспорава оправданост постојања Фонда солидарности Народне скупштине, посебно не оспорава хуманост према корисницима Народних кухиња на Косову и Метохији, али оспорава начин финансирања Фонда који није у складу са његовим циљем, и навео да јавност треба да зна да се Фонд финансира од новчаних казни које се изричу народним посланцима, припадницима опозиције. Навео је да посланичка група Српске радикалне странке инсистира да се одредбе Пословника које регулишу новчано кажњавање посланика што пре промене, а да би наведени фонд по његовом мишљењу могао да се финанира на добровољној бази, а не одузимањем новчаних средстава.

Бранка Стаменковић је истакла да је и она, поред других посланика опозиције којима су изречене новчане казне, донатор средстава која су усмерена на име помоћи Народним кухињама на Косову и Метохији и да јој је драго да ова помоћ иде преко Цркве која је међу ретким институцијама остала на Косову и Метохији да дели судбину и тешкоће народа.

На предлог председника, Одбор је већином гласова усвојио Извештај Епархијског управног одбора Епархије рашко-призренске о правдању средстава уплаћених на име помоћи народним кухињама на Косову и Метохији из Фонда солидарности Народне скупштине

Седница је завршена у 12,30 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић